Title: Predkdladacia správa
Author: Vaše meno
Last saved by: timea.lengyelova
Company: MP SR

Predkladacia správa

	Návrh zákona o registrácii odrôd pestovaných rastlín a uvádzaní  množiteľského  materiálu pestovaných rastlín vypracovalo Ministerstvo pôdohospodárstva Slovenskej republiky podľa Plánu legislatívnych úloh vlády Slovenskej republiky na rok 2004.

	V  roku 2005 návrh zákona prešiel legislatívnym procesom, bol však v priebehu 2. čítania v Národnej rade Slovenskej republiky z rokovania stiahnutý. Dôvodom jeho stiahnutia bolo predloženie obdobného návrhu zákona, ktorý podal Výbor Národnej rady Slovenskej republiky pre pôdohospodárstvo, avšak i tento návrh bol vzhľadom na rozsiahlosť pripomienok odboru legislatívy a aproximácie  Národnej rady Slovenskej republiky samotným výborom stiahnutý.

Vzhľadom na potrebu zákonnej úpravy problematiky danej oblasti v období po pristúpení Slovenskej republiky k Európskej únii, Ministerstvo pôdohospodárstva SR opätovne  vypracovalo nový návrh zákona o registrácii odrôd pestovaných rastlín a uvádzaní množiteľského  materiálu pestovaných rastlín na trh, v ktorom zapracovalo pripomienky uplatnené v legislatívnom procese k vládnemu i poslaneckému návrhu zákona. Na základe výsledkov vyhodnotenia pripomienok k predloženému návrhu zákona došlo k zmene jeho názvu a obsahu.  Cieľom je v záujme vylúčenia duplicity právnej úpravy a posilnenia právnej istoty upraviť iba pôsobnosť orgánov štátnej správy na úseku registrácie odrôd pestovaných rastlín a uvádzaní množiteľského materiálu pestovaných rastlín na trh. Vzhľadom na to, že povinnosti právnických osôb a fyzických osôb na tomto úseku sú upravené v príslušných aproximačných nariadeniach vlády, predmetom navrhovaného zákona sú i sankcie za ich porušenie. 

	Oblasť šľachtenia a registrácie odrôd, ich povoľovania, výroby a uznávania osiva a sadiva a jeho uvádzanie do obehu je v súčasnosti upravená zákonom Národnej rady Slovenskej republiky č. 291/1996 z. z. o odrodách a osivách v znení neskorších predpisov a zároveň je riešená i v príslušných aproximačných nariadeniach vlády Slovenskej republiky. Týmto sa pre etapu súvisiacu s pristúpením Slovenskej republiky k Európskej únii  dosiahli rovnaké podmienky pre skúšanie a registráciu odrôd pestovaných rastlín, obchod s ich množiteľským materiálom, pre jeho skúšanie a vzájomné uznávanie osivárskych certifikátov v rámci Európskej únie.
	
	V princípe je tento zákon a príslušné aproximačné nariadenia vlády koncipovaný tak, aby spoločne tvorili jeden celok upravujúci danú problematiku.

	Ťažisko hmotnoprávnej úpravy danej oblasti je presunuté do aproximačných nariadení vlády najmä z dôvodu možnosti operatívnejšie reagovať na prípadné  ďalšie novelizácie príslušných smerníc Európskej únie, ktoré sa týmito nariadeniami vlády preberajú do slovenského právneho poriadku.

	Konštrukcia návrhu zákona teda nepočíta s tým, aby sa príslušné smernice EÚ preberali priamo zákonom, na čo slúžia a i v budúcnosti budú slúžiť iba aproximačné nariadenia vlády, ale  upravuje iba základné  kompetencie Ministerstva pôdohospodárstva Slovenskej republiky a Ústredného kontrolného a skúšobného ústavu poľnohospodárskeho  ako orgánov štátnej správy na danom úseku, pričom však ráta  s vydaním vykonávacích predpisov upravujúcich podrobnosti  o niektorých inštitútoch, ktoré európska legislatíva neupravuje. 
	
Návrhom zákona sa zároveň navrhujú zrušiť aproximačné nariadenia vlády upravujúce danú problematiku, ako aj príslušné vykonávacie predpisy platného zákona. Tieto budú po schválení predloženého návrhu zákona v priebehu navrhovanej dlhšej legisvakančnej lehoty nahradené novými aproximačnými nariadeniami vlády, v ktorých sa vylúči prepojenosť na doteraz platný zákon NR SR č. 291/1996 Z. z. o odrodách a osivách v znení neskorších predpisov, ktorý sa týmto zákonom navrhuje zrušiť.

	Návrh zákona nemá dopad na štátny rozpočet, rozpočty obcí a vyšších územných celkov, na životné prostredie, zamestnanosť ani na podnikateľské prostredie.

	Navrhovaný zákon je v súlade s Ústavou Slovenskej republiky, so súvisiacimi predpismi ako aj s medzinárodnými zmluvami, ktorými je Slovenská republika viazaná.
	
Návrh zákona bol predmetom pripomienkového konania, ktorého vyhodnotenie je uvedené v prílohe návrhu. Obsah návrhu zákona, vrátane jeho pozmeneného názvu, je výsledkom akceptovania pripomienok uplatnených v rámci tohto konania.

Návrh zákona je upravený podľa záverov Legislatívnej rady vlády Slovenskej republiky  prijatých na jej rokovaní 31. januára 2006. 

Na rokovanie vlády Slovenskej republiky  sa návrh zákona predkladá bez rozporov.